## Odluka Ustavnog suda Republike Hrvatske broj: U-IIIVs-4388/2007 od 4. prosinca 2008

### NN 148/2008 (19.12.2008.), Odluka Ustavnog suda Republike Hrvatske broj: U-IIIVs-4388/2007 od 4. prosinca 2008

USTAVNI SUD REPUBLIKE HRVATSKE

4087

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Slavica Banić, Mario Jelušić, Željko Potočnjak i Duška Šarin, članovi Vijeća, odlučujući o ustavnoj tužbi koju je podnio N. F., sada u K. L., na sjednici održanoj 4. prosinca 2008. godine, jednoglasno je donio

ODLUKU

I. Ustavna tužba se usvaja.

II. Ukida se:

– rješenje Vrhovnog suda Republike Hrvatske broj: Kžzp-21/08-2 od 1. rujna 2008. godine i

– rješenje Županijskog suda u Rijeci broj: Kzp-3/08 od 10. srpnja 2008. godine.

III. Predmet se vraća Županijskom sudu u Rijeci na ponovno odlučivanje.

Županijski sud u Rijeci dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

IV. Ova odluka objavit će se u »Narodnim novinama«.

Obrazloženje

1. Podnositelj je, na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) i u roku iz članka 64. Ustavnog zakona, podnio 10. listopada 2008. pravodobnu i dopuštenu ustavnu tužbu protiv rješenja Vrhovnog suda Republike Hrvatske broj: Kžzp-21/08-2 od 1. rujna 2008. godine.

2. Navedenim rješenjem Vrhovnog suda Republike Hrvatske odbijena je žalba podnositelja izjavljena protiv rješenja Županijskog suda u Rijeci broj: Kzp-3/08 od 10. srpnja 2008., kojim je odbijen kao neosnovan zahtjev podnositelja za zaštitu prava na suđenje u razumnom roku, u kaznenom predmetu Općinskog suda u Opatiji broj: K-291/07, protiv optuženika M. A. i dr., zbog kaznenog djela iz članka 337. stavaka 1. i 2. Kaznenog zakona (»Narodne novine« broj 110/97., 27/98., 50/00., 129/00., 51/01. i 105/04.).

3. Podnositelj u bitnom smatra da mu je osporenim rješenjem Vrhovnog suda Republike Hrvatske povrijeđeno ustavno pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst). Predlaže Ustavnom sudu »poništenje« osporenog rješenja Vrhovnog suda Republike Hrvatske.

4. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne tužbe, uvida u spis Županijskog suda u Rijeci broj: Kzp-3/08, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

4.1. Kazneni postupak

Podnositelj je 31. prosinca 2007., pred Općinskim sudom u Opatiji, kao oštećenik, podnio optužni prijedlog protiv M. A. i dr.

Postupak je i dalje u tijeku.

4.2. Postupak pred Županijskim sudom u Rijeci

Podnositelj je 1. travnja 2008. podnio Županijskom sudu u Rijeci zahtjev za zaštitu prava na suđenje u razumnom roku na temelju odredbe članka 27. Zakona o sudovima (»Narodne novine« broj 150/05. i 16/07.). Županijski sud u Rijeci je polazeći od navoda iz zahtjeva podnositelja, očitovanja Općinskog suda u Opatiji od 26. svibnja 2008., utvrdio pravno relevantne činjenice za odlučivanje o povredi prava na suđenje u razumnom roku.

Tijekom postupka utvrđeno je da podnositelj u kaznenom postupku (koji se vodi pred Općinskim sudom u Opatiji pod brojem: K-291/07), za koji traži donošenje odluke u određenom roku, nije postavio imovinsko pravni zahtjev. Rješenjem Županijskog suda u Rijeci broj: Kzp-3/08 od 10. srpnja 2008., odbijen je zahtjev podnositelja kao neosnovan, jer se u konkretnom predmetu nije odlučivalo o njegovom pravu i obvezama, a niti optužbi zbog kažnjivog dijela.

4.3. Postupak pred Vrhovnim sudom Republike Hrvatske

Podnositelj je 31. srpnja 2008. podnio Vrhovnom sudu Republike Hrvatske žalbu protiv rješenja Županijskog suda u Rijeci broj: Kzp-3/08 od 10. srpnja 2008.

Vrhovni sud Republike Hrvatske, polazeći od naprijed navedenih činjenica (točke 4., 4.1., 4.2. i 4.3. obrazloženja ove odluke), te odredbi članka 27. stavka 1. Zakona o sudovima, osporenim je rješenjem odbio žalbu podnositelja kao neosnovan, prihvativši stajalište suda prvog stupnja da podnositelj nema pravo na podnošenje zahtjeva za zaštitu prava na suđenje u razumnom roku, jer postupajući u svojstvu oštećenika kao tužitelja u kaznenom postupku nije postavio imovinskopravni zahtjev.

5. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbama članka 29. stavka 1. Ustava, članka 62. stavka 1. i članka 64. Ustavnog zakona, članka 6. Europske konvencije o ljudskim pravima, te članka 27. stavaka 1. i 2. Zakona o sudovima.

Ustavna tužba je osnovana.

6. Stajalište redovnih sudova da podnositelj nema pravo na zahtjev za zaštitu prava na suđenje u razumnom roku, jer unatoč statusu oštećenika, kao tužitelja u kaznenom postupku, nije u istom postavio imovinskopravni zahtjev, što u smislu članka 27. stavka 1. Zakona o sudovima predstavlja smetnju da se u konkretnom predmetu odlučuje o nekom njegovom pravu ili obvezi predstavlja pravno stajalište koje je sve do donošenja odluke broj: U-IIIVs-3511/2006 od 22. listopada 2008. zastupao i Ustavni sud (»Narodne novine« broj 131/08.).

Ustavna tužba podnositelja i njezini razlozi, te postupak koji joj je prethodio i rješenja koja su u tom postupku donesena, istovjetni su kao u predmetu ovog Suda broj: U-IIIVs-3511/2006 u kojemu je Ustavni sud, odlukom broj: U-IIIVs-3511/2006 od 22. listopada 2008. (»Narodne novine« broj 131/08., www.usud.hr), usvojio ustavnu tužbu, ukinuo osporena rješenja i predmet vratio na ponovni postupak.

Utvrdivši da je u konkretnom slučaju riječ o istovjetnoj pravnoj stvari kao i u odluci U-IIIVs-3511/2006 od 22. listopada 2008., Ustavni sud ocijenio je ustavnu tužbu podnositelja osnovanom iz razloga koji su istovjetni razlozima navedenim u obrazloženju te odluke.

Stoga Ustavni sud upućuje na obrazloženje svoje odluke broj: U-IIIVs-3511/2006 od 22. listopada 2008. godine.

7. Slijedom navedenog, na temelju odredaba članaka 73. i 76. stavaka 1. i 2. Ustavnog zakona, donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona, donesena je odluka kao u točki III. izreke.

8. Objava odluke (točka IV. izreke) temelji se na odredbama članka 29. Ustavnog zakona.

9. Predsjednik Županijskog suda u Rijeci dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-4388/2008
Zagreb, 4. prosinca 2008.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 148/2008-4087